El jardí de la Marquesa acull la primera jornada sobre els pressupostos participatius
03 maig 2024

## El jardí de la Marquesa acull la primera jornada sobre els pressupostos participatius03 maig 2024Última actualització: 03 maig 2024

![](../gestion/img/e1cdfee0574de931b4b83d17e63fd077840ce86e8fe5b4913cbe3e26b0fb375b.jpg)  
  

La **regidora de Participació Ciutadana, Liduvina Gil**; el **sociòleg Pau Caparrós** i el **president de la Federació Local d'Associacions de Veïns de Gandia (FedAVeïns), Francisco Escrivà**, han presentat hui la **primera edició de la jornada anomenada «Els pressupostos participatius, experiències i reptes per al futur»**, que tindrà lloc **dijous que ve, 9 de maig, a la Casa de la Marquesa**.

  
_«Durant l'acte es donarà a conéixer la situació del sector associatiu valencià i de Gandia i es reflexionarà sobre el model de pressupostos participatius al qual vol aspirar la ciutat»_, ha assenyalat la regidora.

  
La inauguració serà a les 17 hores i serà a càrrec de l'**alcalde del municipi, José Manuel Prieto** i el **director general de Transparència i Participació de la Generalitat Valenciana, José Salvador Tárrega Cervera**.

  
Després, Caparrós, que a més de sociòleg és investigador de l'equip CRITERI de la Universitat d'Alacant, exposarà el seu estudi «Bones pràctiques dels processos de participació ciutadana i diagnòstic del teixit associatiu valencià».

  
_«El que pretenem en aquesta jornada és posar a debat els pressupostos participatius que, segons l'estudi que presentaré eixe dijous, són l'eina que millor representen l'augment de la participació ciutadana en els municipis. Per això, cada vegada més localitats entenen que és fonamental deixar una part del pressupost a la deliberació col·lectiva»_, ha explicat l'expert.

  
Després d'aquesta declaració, ha afegit que, _«malgrat resultar ser tot un èxit, aquesta mesura també ha tingut uns certs problemes o limitacions que han donat peu a malentesos. Per això, creiem que és important qüestionar-los i saber com millorar-los»_.

  
Entre les 17.45 i les 18.30 hores, Escrivà, la presidenta de l'**Associació Veïnal de Beniopa, Laura Morant** i el **president de l'Associació de Veïns del Raval, Diego Morant**, faran un balanç sobre la participació ciutadana de la localitat.

  
Tot seguit, hi haurà una taula redona en la qual participaran el **doctor en Educació i professor de la Universitat Nacional a Distància, Sergio López Ronda**; el **sociòleg, soci-director de Neòpolis i professor associat de la Universitat Autònoma de Barcelona, Daniel Tarragó** i l'edil Liduvina Gil. El programa acabarà a les 20 hores amb un vi d'honor.

  
Finalment, el president de FedAVeïns Gandia ha agraït el fet de poder participar en la jornada. _«Serà molt interessant per a la ciutat i per a les associacions veïnals, que volem donar la visió que tenim sobre aquests pressupostos. Serà un punt de partida per a redactar un nou reglament, cosa que hem reivindicant durant molts anys»_, ha comentat.